b'\n_START_ARTICLE_\nRoman Jeras\n_START_SECTION_\n\xc5\xbdivljenjepis\n_START_PARAGRAPH_\nRoman Jeras se je rodil 30. junija 1977 v Ljubljani kot drugi sin. \xc5\xbde kot otrok je kazal nadarjenost, zato so ga poslali v \xc5\xa1olo \xc5\xbee pri \xc5\xa1estih letih. Osemletno osnovno \xc5\xa1olo je obiskoval v letih 1983-1990, ves \xc4\x8das v Ljubljani, Osnovna \xc5\xa1ola Danile Kumar._NEWLINE_V letih 1991-1995 je obiskoval \xc5\xa1tiriletno srednjo tehni\xc5\xa1ko \xc5\xa1olo, elektro smeri, v Ljubljani,Vegova ulica. Po zaklju\xc4\x8dku \xc5\xa1olanja je sledila Fakulteta za kemijo in kemijsko tehnologijo v Ljubljani, kjer je leta 1998 pridobil naziv in\xc5\xbeenir varstva pri delu in po\xc5\xbearnega varstva. \xc5\xa0tudij je zaklju\xc4\x8dil na Ekonomski fakulteti, kjer je leta 2003 magistriral iz podro\xc4\x8dja makroekonomije in pridobil naziv magister ekonomskih znanosti. Mentor pri magistrskem delu je bil sedanji (2016) guverner Banke Slovenije Bo\xc5\xa1tjan Jazbec._NEWLINE_Po kon\xc4\x8danem \xc5\xa1tudiju se je zaposlil v borzni hi\xc5\xa1i Ilirika, kjer je bil do leta 2007, po tem je bil kraj\xc5\xa1i \xc4\x8das v luksembur\xc5\xa1kem nepremi\xc4\x8dninskem skladu CEEREF Management Company, od leta 2008 naprej pa je delal v svojem podjetju RJ Finance. Podjetje se ukvarja s prevzemi, zdru\xc5\xbeitvami, dokapitalizacijami, strate\xc5\xa1kimi partnerstvi, hkrati pa je registrirano tudi za dejavnost zalo\xc5\xbeni\xc5\xa1tva in nastopa kot zalo\xc5\xbeba v primeru knjige Roman Jeras: Teden \xe2\x80\x93 zgodba o resni\xc4\x8dnem poslu.\n_START_SECTION_\nDelo\n_START_PARAGRAPH_\nV svoji karieri je napisal \xc5\xa1tevilne strokovne \xc4\x8dlanke, ve\xc4\x8dino jih je objavljal v \xc4\x8dasniku Finance. Bil je tudi redni mese\xc4\x8dni komentator nepremi\xc4\x8dninskega borznega trga v letih 2011 in 2012, ki je bil objavljen v \xc4\x8casniku Finance._NEWLINE_Prvo dalj\xc5\xa1e pripovedno delo Romana Jerasa je roman Teden \xe2\x80\x93 zgodba o velikem poslu, ki jo je napisal leta 2015. Gre za knjigo, ki v \xc5\xbeanru klasi\xc4\x8dnega kriminalnega romana obravnava tematiko korupcije in prevzemov v Sloveniji. Gre za akcijski kriminalni roman, ki se zaplete in razplete v enem tednu, ko glavni junak Peter Han ugotavlja, kdo je vpleten v umor, povezan s prevzemom najve\xc4\x8djega slovenskega podjetja. Gre za dinami\xc4\x8dno akcijo na relaciji: Benetke \xe2\x80\x93 Ljubljana - Novo Mesto \xe2\x80\x93 Ljubljana \xe2\x80\x93 Piran \xe2\x80\x93 Benetke \xe2\x80\x93 Trst \xe2\x80\x93 Maribor \xe2\x80\x93 Trbi\xc5\xbe \xe2\x80\x93 Gorica \xe2\x80\x93 Op\xc4\x8dine - Piran. Vsa imena slovenskih oseb, ki nastopajo v omenjenem romanu se ujemajo z imeni aktualnih poslancev (Dr\xc5\xbeavni zbor Republike Slovenije v sklicu 2014 \xe2\x80\x93 2018). Ilustrirani del knjige je uredil in delno izdelal Klemen Rogelj, katerega dedek je slavni slovenski karikaturist Bine Rogelj.'